Két nap híján ma egy éve ugyanitt álltunk, és emlékeztünk Bauer Sándor mártírhalálára. Egy megemlékezés sohasem a múltról, mindig a jelenről, a múlt és jelen kapcsolatáról szól. Ha a múltról szóló beszédekben nem lenne ott a jelenünk, akkor azokat történészek és nem politikusok tartanák.

Egy hete sincs, hogy a magyar szabadság ikonikus hőse, Mécs Imre 90 évesen távozott közülünk. Iskolásként végignézte, hogy ahogy egy szörnyű világháború fináléjában az orosz páncélosok rommá lőtték gyönyörű fővárosunkat. A kegyetlen erőszak és a sosem látott pusztítás láttán sokan gondoltak arra, hogy ez volt az ára a don-kanyari tragikus kalandunknak, csak azt kaptuk, amit megérdemeltünk. (Nagyapámnak például majdnem három éve volt gondolkodni a szoszvai és az alapajevszki gulágok poklában azon, hogy ő ugyan sosem járt a fronton, ellenezte a magyar háborús részvételt, mégis ő robotol a farkasordító szibériai hidegben.) Mécs Imre már felnőtt volt, egyetemista, amikor a szovjetek által ránk erőszakolt diktatúra ellen kitört a forradalom, amiben – mint sok hazaszerető magyar fiatal – ő is részt vett. A forradalom két hét után elbukott, az orosz páncélosok megint megjelentek, a várost megint szétlőtték. Most a szabadságvágyunkért lettünk megbüntetve. Nem ölt embert, nem állt bosszút korábbi sérelmeiért, nem bántott senkit. Csak éppen kiállásával példaképként szolgálhatott a felnövő nemzedékeknek, ezért halálbüntetés lett a sorsa. Fél éven át minden este úgy feküdt le a priccsre, hogy a következő reggel talán őt akasztják. De fél év múlva méltányosságból életfogytiglanra változtatták büntetését, aztán hat hosszú év után kiengedték.

Miközben Mécs Imre és társai a börtönben sínylődtek, felnövőben volt egy új nemzedék, amely ugyan általában nem ismerte az ötvenhatos hősök személyes sorsát, de sok-sok mindent hallott nemzeti történelmünk dicsőséges napjairól. Ebbe a nemzedékbe tartozott az 1950-es születésű Bauer Sándor is. Aktív, tetterős fiatal volt, aki az igazságra és a szabadságra vágyott, de csak hazugságokat és elnyomást tapasztalt mindenütt. 1968 nyara azonban még a Vasfüggöny rosszabbik oldalán is hozott némi enyhülést. Az emberek Budapesten is arról suttogtak, hogy hazánkkal egy sorson osztozó Csehszlovákiában készül valami. A csehek, akik nem vesztesei, hanem elvileg győztesei voltak a világháborúnak, jutalmul ugyanazt kapták, amit mi büntetésül: orosz tankokat és az oroszok kiszolgálói által működtetett diktatúrát. A’68 nyarán azonban a szabadság Prágában is utat tört magának. Nem véres forradalom útján, hanem egészen sajátos módon: a kommunista párt fiatal vezetői kívántak szabadabb viszonyokat teremteni. De a moszkvai hatalmasságoknak nyilvánvalóan ez sem tetszett, megjelentek az orosz tankok itt is. Prágát nem lőtték szét, nem hajtottak tízezreket szibériai rabszolgatelepekre, de ezreket börtönöztek be, ezreket tiltottak el értelmiségi foglalkozásuktól. A Vasfüggöny boldogabbik oldalán 1945 után még nagyon sokan voltak kommunisták. Az éppen vörös színekbe öltözött orosz imperializmus szörnyűségeit a náci borzalmakkal, az oroszok háborús szenvedéseivel magyarázták. ’56 után sokan meghasonlottak, de még akkor is sokan hittek a „forradalmárok véres tetteiről” és a küszöbön álló „náci hatalomátvételről” szóló moszkvai propagandahazugságoknak. ’68 azonban minden jóérzésű ember előtt védhetetlen volt. Oroszország megtámadta és elfoglalta egyik szövetségesét, csak mert az ottani szabadság veszélyeztette a birodalmát.

1968-ban a magyar szabadság éppen csipkerózsika-álmát aludta. Az elfogott ötvenhatos forradalmárok egy részét kivégezték, a többieket csak nemrég engedték ki a börtönből. Budapest lőtt sebei még begyógyítatlanul hirdették, hogyan jár egy nép, amelyik mer pár hétig álmodni a szabadságról. Bauer Sándornak azonban nem sok személyes emléke lehetett a mámoros két hétről, sem a kijózanító megtorlásról. Az ő tizenéves álmait Prágában álmodták és Prágában tiporták le. Érezte, hogy tennie kell valamit a szabadságért, de a konkrét terv csak akkor született meg, amikor 1969. január 16-án, a Bauer Sándornál két évvel idősebb Jan Palach elégette magát a prágai Vencel-téren. Csehország-szerte tüntetések kezdődtek, a félelem kufárai Prágától Moszkváig megrettentek, hogy a magyar ’56 megismétlődik. Nem ismétlődött meg, de ezt Bauer Sándor január 20-án még nem tudhatta. Szimbolikus helyszínt választva, a forradalmi mártíromsággal összekapcsolódott Petőfi tudatos követőjeként a Nemzeti Múzeum lépcsőin hajtotta végre önégetését. Lehet, hogy Prágában nem lett forradalom Jan Palach önfeláldozása nyomán, de Budapesten még csak el sem terjedt a híre. A mai napig vannak, akik elhiszik a diktatúra ötvenéves hazugságát, miszerint Bauer Sándor zavaros fejű elmebeteg volt, aki csak egy feltűnő módját választotta az öngyilkosságnak. Pedig a búcsúlevele nem keserű önmarcangolásról szól, hanem forradalmi optimizmusról. Megjósolta, hogy tettét újabb és újabb mártírok fogják követni, és ez így is lett: három hónapon belül tízen, utána két éven belül még ketten követték Európa-szerte, köztük két magyar, a lévai Gábor János és a brassói Moyses Márton. Utána néma csend. 1977-ben cseh értelmiségiek elszigetelt, néhány száz fős csoportja petíciót, úgynevezett Chartát írt a diktatúra emberjogi gyakorlata ellen, majd az őket ért retorziókra válaszul 1979-ben néhány száz magyar értelmiségi, közöttük Mécs Imre írt alá egy chartát a magyar politikai vezetésnek címezve. Később ebből a csoportból született meg a Demokratikus Ellenzék, a Kádár-rendszer ellen egyedül nyíltan fellépő ellenzéki politikai szervezet.

A szabadság azonban sokáig nem jött el. Se Prágába, se Budapestre, se az Orosz Birodalom többi népéhez. 1989-ig, a Birodalom gazdasági és politikai csődjéig kellett erre várni. De a szabadság akkor sem mindenütt ugyanúgy tört utat magának. Varsóban sztrájkok kényszerítették meghátrálásra a hatalmat, Prágában valódi forradalom volt. Csak azért nem véres, mert az elvtársak végül nem mertek a tömegbe lőni, ahogy pár héttel korábban Berlinben és Szófiában sem, és ahogy egy hónappal később Bukarestben igen. Budapest más utat járt: nálunk megegyezéssel történt a hatalom átadása, nálunk egy Moszkvába bekötött, egykori kommunista vezető kiáltotta ki a köztársaságot a parlament erkélyéről. Az Orosz Birodalom visszavonult a sebeit nyalogatni, de csak erőt gyűjtött a következő hódításihoz. Közben a rövidlátó európai politikusok harminc éven át pénzzel tömték a revansra készülőket. Mi, európaiak harminc éven át minden tankolással és minden rezsiszámlával hozzájárultunk azokhoz a fegyverekhez, amelyekkel ma Ukrajnát pusztítják.

Két nap híján egy éve ugyanitt, Bauer Sándor sírjánál azt mondtam: *„minden szabadságszerető európai aggódva figyeli, mi történik hazánktól csak eggyel keletebbre. Beregszász és Lemberg, Ungvár és Odessza, Huszt és Kijev lakói fekszenek minden este azzal, hogy a következő reggel lehet, hogy tankoszlopok lánctalpainak zajára ébrednek fel. Lehet, hogy épp ezekben a percekben castingolják a Kremlben az ukrán Kádárt és Münnichet, akik hajlandóak a tankok árnyékában hazatérni és eljátszani a rájuk osztott, gyalázatos szerepet.”* Harminc nappal később a háború kitört, és Kijev ellen indultak meg az orosz tankoszlopok, ahogy hajdan Budapest és Prága ellen. Az ukránok azonban nem hagyták magukat, hős elnökük a helyén maradt és meghirdette az ellenállást. Amerika és Európa pedig megtette azt, amit 1956-ban és 1968-ban nem mert: habozás nélkül az áldozat mellé állt. Hruscsov és Brezsnyev időlegesen győzött, Putyin időlegesen sem fog. Ahogy az orosz agresszor propagandistái és annak fizetett európai visszhangjai ’56-ban a magyar forradalmárokat fasiszta halálbrigádoknak próbálták beállítani, úgy ugyanezek most ukrán nácikról beszélnek. ’56-ban Moszkva ötödik hadoszlopa a szabad világ kommunistáinak legrosszabbjai voltak, mára az európai és amerikai szélsőjobb viszi ezt a szerepet, ahol éppen hatalmon van, ott az egész államgépezetet a propaganda szolgálatába állítva. Ahogy azonban az orosz tankoszlopok elakadnak az ukrajnai ellenállás erején, úgy veszít erejéből a moszkvai propaganda, úgy veszítik el hatalmukat Putyin barátai világszerte. Trump nem elnöke már az USA-nak, Le Pen veszített Franciaországban, Fico, Babis, Jansa megbukott, Grujevszki Budapesten – micsoda véletlen – éppen bujkál. A lengyel és az olasz jobboldal pedig nem szenved történelmi rövidlátásban.

Amikor 1969-ben a Magyarországon legkilátástalanabbnak tűnt minden, Bauer Sándor vigyázó szemeit Prágára vetette. Arra a Prágára, ahol egy héten belül a putyinbarát elnök helyére egy unió- és NATO-barát egykori katonatisztet választanak, leszavazva egy, a hatalomért ringbe szálló, korrupt politikai vállalkozót. Merítsünk erőt Bauer Sándorból, aki a mi szabadságunkért, az európai népek szabadságáért halt meg és higgyünk benne, hogy nem csak Prágában jön el a tavasz!

Budapest, Rákospalota, 2023. január 23.

dr. Matlák Gábor